Kankaanpään sotaharjoituksessa ammutaan liikennöidyn tien yli

Tänään maanantaina Niinisalon harjoitusalueilla käynnistyy perinteinen Tykistökoulun ampumaharjoitus, mikä kestää koko viikon ajan. Mikään pieni joukko ei ole kyseessä, sillä Pohjan- ja Hämeenkankaan alueilla liikkuu viikon aikana lähes 1500 sotilasta 350:llä ajoneuvolla. Epäsuoran tulen aseitakin on paikalla 27 kappaletta, joista 23 osallistuu ammuntoihin. Harjoituksessa tehdään myös historiaa, sillä tämän viikon aikana Pohjankankaalla ammutaan ensimmäistä kertaa käytössä olevan tien yli. 2.–3. toukokuuta Karvia–Honkajoki -välistä tietä ei suljeta liikenteeltä ammuntojen aikana. Yliampumisessa kadettien muodostama tulipatteri ampuu kahdella 122 millin haupitsitsilla yhteensä 64 kranaattia. – Tätä on valmisteltu jo vuosia. Nyt saamme koko Pohjankankaan tehokkaaseen harjoituskäyttöön, koska pystymme ampumaan alueen pohjoispäästä kohti etelää. Tällä tavoin ampuma-alueen eteläpuolella toiset joukot voivat harjoitella samaan aikaan tehokkaasti. Näin mahdollistamme useiden tuliyksiköiden ammunnat ja jalkaväen taisteluammuntojen toteuttamisen samanaikaisesti, Tykistökoulun majuri Jussi Nurminen kertoo. Alueen läheisyydessä asuvat ihmiset ottivat tiedon tyynesti vastaan. – Yhteistyöryhmän kokouksessa kukaan ei kommentoinut tätä asiaa negatiivisesti. Tärkeänä seikkana pidettiin sitä, että nyt pystymme lopettamaan päivän ammunnat jo kello 19, ja siten välttämään ammunnoista aiheutuva melu. Uutista on päivitetty 29.4. kello 8.55: Lisätty kommentoijan nimi.